En 54-årig mand blev torsdag morgen slået og bundet fast til en stol i to timer, under et groft hjemmerøveri. Politiet beder offentligheden om hjælp.

To mænd brød onsdag morgen ind hos en 54-årig mand og overfaldt ham og stjal piller samt smykker til en værdi af cirka 80.000 kroner, skriver nordjyske.dk. Ved 9-tiden blev der banket på døren til mandens bopæl på Mølndalsvej. Han råbte "kom ind", da døren ikke var låst. Ind kom to mænd, som straks overfaldt den 54-årige, og slog ham flere gange så han sank sammen. Derefter blev der taget førergreb på ofret, og røverne sagde, at de ville have mandens piller og tvang ham til at sige, hvor de var. Pillerne lå sammen med smykkerne, som også blev stjålet. Inden røverne forlod bopælen, blev den 54-årige bundet med strips til en stol og fik sat tape på munden. Efter et par timer lykkedes det ham at vriste sig så meget fri, at han via sin mobiltelefon kunne ringe til en kammerat for at få hjælp. Derefter blev politiet alarmeret. - Alene det at begå hjemmerøveri er groft, og her er ofret også blevet slået og bundet. Så det er meget groft, siger vicepolitikommissær Torben Asmussen til nordjyske.dk. Nordjyllands Politi efterlyser vidner, der har set noget mistænkeligt i forbindelse med hjemmerøveriet. Signalementet på de to røvere er: - Rød styrthjelm - En mand af almindelig til tynd af bygning og cirka 170 til 180 centimeter høj. - Han bar en skrigende postkasserød fullface styrthjelm med sort visir. - Han var iført sorte læderbukser og mørkegrå handsker. - Den anden mand er almindelig af bygning og 180 til 185 centimeter høj. - Han bar sort fullface styrthjelm med sort visir og to hvide striber på hver side. - Han var iført en kort sort jakke formentlig af mærket H2O, mellemblå cowboybukser og bar mørkegrå handsker. - Begge mænd talte gebrokkent engelsk/dansk, men mere dansk end engelsk.